
Περίληψη

Η τεχνολογία παίζει όλο και μεγαλύτερο ρόλο στην καθημερινή ζωή στην πόλη διαμορφώνοντας ένα ψηφιακό χώρο ο οποίος αλληλοεπιδρά με τον φυσικό και τον επηρεάζει δραστικά δημιουργώντας έτσι ένα χώρο υβριδικό. Αντίθετα με τον αστικό χώρο, ο ψηφιακός χώρος δεν έχει περιορισμούς αλλά παρόλα αυτά μπορεί να δημιουργήσει σημαντικές ανισότητες ως προς την
πρόσβαση, την αντιπροσώπευση, τη συμμετοχή και την ιδιοκτησία (Castells, 2008/2013 και Harvey, 2012). Σε αυτή τη διάλεξη θα συζητήσουμε πώς το αφήγημα της "έξυπνης" πόλης και η συνεχώς αυξανόμενη δύναμη των παγκόσμιων πλατφορμών του Διαδικτύου (όπως το Facebook και το Google) απειλούν την αυτοκυριαρχία και αυτοδιάθεση των πολιτών και γιατί χρειάζεται να επαναδιατυπωθεί το "δικαίωμα στην πόλη" του Henri Lefebvre (1968) ως το δικαίωμα στην υβριδική πόλη (Antoniadis & Apostol, 2014). Ως μια στρατηγική για τη διεκδίκηση του δικαιώματος στην υβριδική πόλη, θα παρουσιάσω ορισμένες υβριδικές τεχνολογίες [1] και διεργασίες συλλογικής μάθησης [2] που μπορούν να βοηθήσουν στη χειραφέτηση των πολιτών ως προς τη συλλογική διαμόρφωση του ψηφιακού χώρου, και να διευκολύνουν την επικοινωνία και τη συνεργασία των ακτιβιστών που αγωνίζονται για το "δικαίωμα στην πόλη", με αυτούς που αγωνίζονται για το "δικαίωμα στο Διαδίκτυο".

[1] Η υβριδική αυτόνομη πλατφόρμα, MAZI Zone, η οποία έχει αναπτυχθεί από το Ευρωπαϊκό έργο Horizon2020 MAZI, http://mazizone.eu,  δίνει τη δυνατότητα δημιουργίας τοπικών ιστότοπων με τη χρήση πολύ φτηνού υλικού και την εύκολη εγκατάσταση διάφορων εφαρμογών ανοιχτού κώδικα (Antoniadis, 2016 και 2018).
[2] Η πλατφόρμα και ελεύθερο λογισμικό Openki, http://openki.net, επιτρέπει την οργάνωση διεργασιών συλλογικής μάθησης από τα κάτω.

